എറണാകുളത്ത് മെഡിക്കല് കോളേജില് കൊറോണ രോഗിയുടെ വള മോഷ്ടിച്ചു കൊച്ചി: കൊറോണ വാര്ഡില് ചികിത്സയില് കഴിയുന്ന 72 വയസ്സുകാരിയുടെ സ്വര്ണ്ണ വള മോഷണം പോയതായി പരാതി. എറണാകുളം സര്ക്കാര് മെഡിക്കല് കോളേജില് ചികിത്സയില് കഴിയുന്ന ചേരാനല്ലൂര് പാറേക്കാടന് വീട്ടില് മറിയാമ്മയാണ് പോലീസില് പരാതി നല്കിയത്. മെഡിക്കല് കോളേജിലെ എച്ച് വാര്ഡിലാണ് മറിയാമ്മ ചികിത്സയില് കഴിയുന്നത്. ഒരു പവന്റെ വളയാണ് മോഷണം പോയത്. ഉച്ചയ്ക്ക് ഒരു മണിയോടെയാണ് സംഭവം നടന്നതെന്നാണ് വിവരം. മറിയാമ്മയുടെ കൂടെയുണ്ടായിരുന്ന മകള് ഈ സമയം ശുചിമുറിയില് പോയിരിക്കുകയായിരുന്നു. മകള് തിരികെയെത്തിയപ്പോള് അമ്മയുടെ കയ്യില് ഘടിപ്പിച്ചിരുന്ന ഐവി സെറ്റ് ഊരിക്കിടക്കുന്നതാണ് കണ്ടത്. വള മോഷണം പോയതായി മനസിലായതോടെ ഇക്കാര്യം ആശുപത്രി അധികൃതരെ അറിയിച്ചതായും പോലീസില് നല്കിയ പരാതിയില് പറയുന്നു.